b'\n_START_ARTICLE_\nDaniel Bernhardt (j\xc3\xa4\xc3\xa4kiekkoilija)\n_START_SECTION_\nSeuraura\n_START_PARAGRAPH_\nBernhardt on Huddinge IK:n kasvatti. H\xc3\xa4n siirtyi juniorina sittemmin Nacka HK:hon, josta Bernhardt jatkoi kaudeksi 2012\xe2\x80\x932013 Djurg\xc3\xa5rdens IF:n J18-junioreihin. H\xc3\xa4n jakoi J18 Allsvenskanissa kuudella osumallaan joukkueen sis\xc3\xa4isen maalip\xc3\xb6rssin voiton Oscar Bergkvistin ja Norbert H\xc3\xa1rin kanssa. Kaudella 2013\xe2\x80\x932014 Bernhardt oli J18 Elitiss\xc3\xa4 Djurg\xc3\xa5rdenin paras pistemies, maalintekij\xc3\xa4 ja sy\xc3\xb6tt\xc3\xa4j\xc3\xa4 tehoilla 17+25=42, joilla h\xc3\xa4n jakoi koko sarjan pistep\xc3\xb6rssin kahdeksannen sijan Clemensn\xc3\xa4s HC:n Niclas Lyckeholtin ja SDE HF:n Gustaf Westlundin kanssa. _NEWLINE_Kaudella 2014\xe2\x80\x932015 Bernhardt voitti koko J20 SuperElitin piste- ja maalip\xc3\xb6rssin tehoilla 26+35=61. H\xc3\xa4n oli my\xc3\xb6s Djurg\xc3\xa5rdenin paras sy\xc3\xb6tt\xc3\xa4j\xc3\xa4. Bernhardt voitti kauden p\xc3\xa4\xc3\xa4tteeksi sarjan mestaruuden. Joulukuussa 2014 Bernhardt teki kaksivuotisen sopimuksen seuran SHL-joukkueen kanssa. H\xc3\xa4n pelasi kauden aikana liigassa kaksi runkosarjaottelua ilman tehopisteit\xc3\xa4. Bernhardt teki SHL-debyyttins\xc3\xa4 28. helmikuuta 2015 vieraissa Link\xc3\xb6pings HC:t\xc3\xa4 vastaan. H\xc3\xa4nen SHL-uransa alkoi kuitenkin varsin heikosti, kun Bernhardt ker\xc3\xa4si ottelusta teholukeman \xe2\x80\x933. _NEWLINE_New York Rangers varasi Bernhardtin nelj\xc3\xa4nnell\xc3\xa4 kierroksella 119. pelaajana NHL:n varaustilaisuudessa 2015. Samana kes\xc3\xa4n\xc3\xa4 h\xc3\xa4net varasi my\xc3\xb6s OHL-joukkue London Knights 105. pelaajana CHL:n varaustilaisuudessa. Elokuun 2015 lopulla Djurg\xc3\xa5rden lainasi Bernhardtin kaudeksi 2015\xe2\x80\x932016 HockeyAllsvenskan-joukkue Almtuna IS:\xc3\xa4\xc3\xa4n. H\xc3\xa4n pelasi siell\xc3\xa4 13 ottelua tehopistein 1+3=4, mutta Bernhardt ei kuitenkaan viihtynyt joukkueessa ja h\xc3\xa4n palasi lokakuussa takaisin Djurg\xc3\xa5rdeniin. Bernhardt pelasi kymmenen SHL- ja kaksi Mestarien liigan ottelua tehden yhden maalin. H\xc3\xa4n teki SHL-uransa avausmaalin 29. lokakuuta 2015 vieraissa Link\xc3\xb6pings HC:t\xc3\xa4 vastaan. Tammikuussa 2016 Djurg\xc3\xa5rden lainasi Bernhardtin loppukaudeksi h\xc3\xa4net edellisen\xc3\xa4 kes\xc3\xa4n\xc3\xa4 varanneeseen London Knightsiin, kun seurat katsoivat yhdess\xc3\xa4 Bernhardtin kehittyv\xc3\xa4n parhaiten OHL:ss\xc3\xa4. H\xc3\xa4n voitti Knightsissa liigan mestaruuden, J. Ross Robertson Cupin, mutta sittemmin my\xc3\xb6s CHL:n lopputurnauksen, Memorial Cupin._NEWLINE_Kaudeksi 2016\xe2\x80\x932017 Bernhardt palasi taas Djurg\xc3\xa5rdeniin. H\xc3\xa4n pelasi siell\xc3\xa4 viisi runkosarja- ja yhden CHL-ottelun, kunnes seura lainasi Bernhardtin lokakuussa 2016 loppukaudeksi Allsvenskan-joukkue VIK V\xc3\xa4ster\xc3\xa5s HK:hon. Joukkue putosi kauden p\xc3\xa4\xc3\xa4tteeksi Hockeyettaniin. Kaudeksi 2017\xe2\x80\x932018 Bernhardt siirtyi jatkamaan Allsvenskan-uraansa vuoden mittaisella sopimuksella BIK Karlskogan riveihin.\n_START_SECTION_\nMaajoukkueura\n_START_PARAGRAPH_\nBernhardt on pelannut seitsem\xc3\xa4n nuorten maaottelua.\n_START_SECTION_\nMuuta\n_START_PARAGRAPH_\nBernhardtin pikkuveli David pelaa puolustajana Djurg\xc3\xa5rdens IF:n SHL-joukkueessa. H\xc3\xa4nell\xc3\xa4 on Philadelphia Flyersin NHL-varaus vuodelta 2016. Veljekset ovat pelanneet vuosia yhdess\xc3\xa4 Ruotsin juniorisarjoissa.'